Northrop Grumman B-21 Raider

B-21 Raider je americký strategický bombardér, ktorý vyvíja spoločnosť Northrop Grumman. Malo by ísť o ťažký diaľkový stealth bombardér, ktorý bude niesť konvenčné aj termojadrové zbrane.
Raider nahradí staršie bombardéry amerického letectva B-1 Lancer a B-2 Spirit. Americké letectvo plánuje prevádzkovať tento typ spoločne so zmodernizovanými bombardérmi B-52 Stratofortress.
Vznik a vývoj.
Korene vývoja B-21 siahajú do roku 2004, kedy bol spustený program Next-Generation Bomber (NGB), čo bola iniciatíva zameraná na skúmanie nových technológií. Cieľom tohto projektu bol vývoj bombardéra novej generácie, ktorý mal vstúpiť do služby v roku 2018. V rámci programu NGB sa americké letectvo snažilo vyvinúť bombardér schopný ničiť pozemné ciele na veľké vzdialenosti. Súťaže sa zúčastnila spoločnosť Northrop Grumman a tím zložený z firiem Boeing a Lockheed Martin. Po počiatočnom úsilí vývojárov na oboch stranách bol projekt v roku 2009 zrušený. Dôvodom bol fakt, že sa nepodarilo jednoznačne vyriešiť otázky, či by bombardér mal byť bezposádkový, a či by mal byť schopný niesť jadrové zbrane. Každá z týchto možností by v tej dobe značne zvýšila náklady a zložitosť systému.
Po zrušení programu NGB v roku 2009 vykonali úradníci amerického letectva a ministerstva obrany analýzu, v ktorej prehodnotili rôzne koncepty. Po zvážení všetkých možností schválil minister obrany Robert Gates v roku 2011 žiadosť USAF o ďalší vývoj pilotovaného bombardéra. Tento program, nazvaný LRS-B (Long Range Strike Bomber), bol menej ambiciózny ako NGB. Vývoj budúceho bombardéra sa tak prerušil len na dva roky.
V júli 2014 vydalo americké námorníctvo požiadavku na vývoj nového diaľkového bombardéra LRS-B. V tej dobe USAF plánovalo obstarať 80 až 100 lietadiel tohto typu. Celkové množstvo vyrobených bombardérov je však dodnes predmetom vášnivých diskusií. Vo februári 2016 upozornil generál Robin Rand, vtedajší šéf US Air Force Global Strike Command, že letectvo by malo zabudnúť na počet 100 lietadiel a namiesto toho by malo obstarať 175 až 200 bombardérov Raider.
V októbri 2015 podpísalo USAF zmluvu o vývoji nového strategického bombardéra s firmou Northrop Grumman. K hlavným dodávateľom komponentov pri výrobe lietadla sú firmy Pratt &amp; Whitney, BAE Systems, Spirit AeroSystems, Orbital ATK, Rockwell Collins, GKN Aerospace a Janicki Industries.
V roku 2016 získal nový stroj oficiálne označenie B-21, ktoré má indikovať, že pôjde o prvý bombardér pre 21. storočie. Pomenovanie „Raider“ je na počesť Doolittle Raiders, ktorí počas druhej svetovej vojny uskutočnili bombardovanie Tokia nazvané Doolittlov nálet.
Montáž prvého prototypu prebehla v závode amerického letectva Plant 42 v kalifornskom Palmdale. Lietadlo malo byť dokončené v roku 2020 a prvý let bol naplánovaný na 3. december 2021. Tieto termíny sa však nepodarilo dodržať a prvé predstavenie prototypu verejnosti sa konalo až 3. decembra 2022. Necelý rok potom, dňa 10. novembra 2023, sa uskutočnil aj prvý let nového bombardéru, ktorý dostal pomenovanie Cerberus. Stroj vzlietol z Plant 42 v Palmdale, pričom vo vzduchu ho sprevádzala stíhačka F-16. Následne bombardér zamieril na kalifornskú základňu Edwards, kde bol podrobený ďalším letovým testom.
Okrem prototypu Cerberus je v predprodukčnej výrobe ďalších päť exemplárov. Jeden z nich by mal slúžiť len na statické pozemné testovanie, zvyšné stroje budú letuschopné.
Podľa rozpočtových dokumentov amerického letectva na fiškálny rok 2023 dosahujú náklady na vývoj B-21 Raider 19,1 miliardy dolárov. Na obstarávanie bombardérov do fiškálneho roku 2027 bolo vyčlenených ďalších 19,4 miliardy dolárov, ale letectvo neprezradilo, koľko lietadiel v tejto sume zaobstará. Mohlo by však ísť približne o 29 strojov, keďže predpokladané náklady na jeden B-21 boli v cenách z roku 2022 približne 660 miliónov dolárov.
Prvá letka nových bombardérov by sa mala sformovať na základni Ellsworth v Južnej Dakote, ktorá je momentálne domovom lietadiel B-1B Lancer z 28. bombardovacieho krídla. Ako ďalšie bude prezbrojené 7. bombardovacie krídlo zo základne Dyess v Texasse s bombardérmi B-1B. Následne budú dodávky nových lietadiel prúdiť k 509. a 131. bombardovaciemu krídlu na základni Whiteman v Missouri, kde nahradia stealth bombardéry B-2 Spirit.
Používatelia.
 USA